นายกรัฐมนตรี ยันไม่ถอดใจ ยังเดินหน้าแก้ปัญหาโควิดต่อ ย้ำระบบสาธารณสุขยังไม่ล้มเหลว มั่นใจจะควบคุมสถานการณ์ได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยัน ยังไม่ถอดใจและจะยังคงทำหน้าที่แก้ไขปัญหาให้ดีที่สุด โดยพร้อมรับฟังความคิดเห็นจากประชาชนและทีมแพทย์สาธารณสุขทั้งหมด ซึ่งทุกวันนี้เห็นใจเจ้าหน้าที่ที่ปฎิบัติงานอย่างหนักจึงได้สั่งการให้เร่งดูแลสวัสดิการและเบิกจ่ายให้เร็วที่สุด พร้อมย้ำว่าระบบสาธารณสุขยังไม่ล้มเหลว โดยขอให้ความมั่นใจว่าจะสามารถควบคุมสถานการณ์ได้นายกรัฐมนตรี ย้ำว่าตนเองไม่เคยท้อ แต่รู้สึกเสียใจกับผู้สูญเสีย ซึ่งตนเองกังวลกรณีพบผู้ป่วยต้องรอการรักษาตัวที่บ้านและทราบว่าได้มีความพยายามติดต่อหน่วยงานเพื่อเข้าสู่ระบบการรักษาแล้วแต่ติดต่อได้ค่อนข้างยาก ดังนั้นต้องขออภัยในเรื่องนี้ ซึ่งได้ปลดล็อคเปิดช่องทางให้มากขึ้นแล้วและสามารถเดินทางไปขอรับความช่วยเหลือจากส่วนราชการต่างๆ ได้ทันที รวมถึงส่งทีมเข้าไปดูแลประชาชนในชุมชน/หมู่บ้านต่างๆ ด้วย ทั้งนี้เพราะไม่อยากให้มีคนป่วย หรือเสียชีวิตที่บ้านอีกส่วนการสื่อสารทำความเข้าใจกับประชาชน ได้เน้นว่า ต้องเป็นข้อเท็จจริงเท่านั้น แต่ยอมรับว่าขณะนี้มีการบิดเบือนข้อมูลทำให้ประชาชนสับสน ดังนั้นขอความร่วมมืออย่าเผยแพร่ข้อมูลข่าวสารที่ไม่ใช่ข้อเท็จจริงและอย่าใช้โอกาสนี้สร้างความวุ่นวาย หรือความเกลียดชัง ขณะเดียวกันขอให้ประชาชนตรวจสอบข้อเท็จจริงก่อนส่งต่อข่าวปลอม